Mika Suojanen sai kodin, mutta haluaa muistuttaa, että on monia hänen kohtalotovereitaan.

Mika Suojanen pääsi jouluksi kotiin. Roni Lehti

Kerroimme sunnuntaina turkulaisesta, korkeasti koulutetusta Mika Suojasesta, joka on elänyt kodittomana erilaisten värikkäiden vaiheiden jälkeen. Pyörät pyörähtivät jutun jälkeen nopeasti. Suojanen on nyt päässyt jouluksi kotiin ja sai aattona Pelastusarmeijalta joululounaan.

– Pelastusarmeijan mahtavat naiset tulivat apuun, kun heillä oli asunto vapaana, Suojanen kiittelee.

Hän kertoo, että tunnelmat ovat hämmentyneet ja erikoiset, koska hän oli valmistautunut viettämään tämänkin talven ulkoilmassa.

Hätiin riensi Pelastusarmeijan Turun Patas-yksikön johtaja Eija-Sinikka Rouvali.

– Luin jutun netistä hänestä. Hetken sitä mietimme. Päätimme että on pakko yrittää auttaa, että saisimme jouluksi hänelle oman kodin. Haluan kiittää sosiaaliohjaajia Saria ja Miaa korvaamattomasta avusta tässä asiassa.

Suojasella kävi tuuri, sillä asuntojen välivuokraus aloitettiin vasta kuukausi sitten. Kyseinen asunto otettiin ensimmäisen katsomiskerran jälkeen, vaikka asukasta ei vielä ollut tiedossa.

– Maanantaina selvittelimme asiaa. Meillä sattui olemaan tämä yksi asunto vapaana. Olin tähän Mikaan yhteydessä, että saimme hänelle tiedon. Saimme peittoa, tyynyä ja muita lahjoituksia Pelastusarmeijan kautta, ruoka-apua ja kaikkea tällaista.

Patas on päihde- ja mielenterveysehtoisen tuetun asumisen järjestö, joka koostuu koulutetuista ammattilaisista. Tuki on suunnattu yli 18-vuotiaille kuntalaisille, joilla on haasteita omassa arjessaan. Palvelua annetaan koteihin.

Joulumieli tuli

Jo jouluaaton vastaisen yön Suojanen pääsi viettämään lämpimässä uudessa kodissa.

– Normaalisti emme toimi ihan näin nopeasti, mutta kun halu ja tahtotila oli, että on pakko toimia ripeästi. Tämä tuntui ihan äärettömän hyvältä. Jos joulumieli oli hiukan hukassa, löytyi se tämän myötä, sanoo Rouvali.

Asunnottomia on Turussa ollut vuosi sitten 504 Asumisen rahoitus- ja kehittämiskeskus Aran tilastossa, Rouvali sanoo.

– Yle on uutisoinut, että kasvua on.

Tästä myös Mika Suojanen haluaa muistuttaa.

– Ihmettelen myös sitä, että ei asia pelkästään minua koske. Meitä on paljon muitakin, jotka tarvitsevat sosiaalityötä ja apua. Olen pettynyt Turun kaupungin sosiaalitoimeen, joka ei ole auttanut minua, ja olen sitä kuullut muiltakin. Olen tavannut ihmisiä, jotka eivät osaa käyttää tietokonetta tai sähköpostia. Ei heille voi vain sanoa, että yritä nyt hakea sitä asuntoa. Tietenkin olen iloinen, että sain nyt asunnon.